Az 56-os forradalom leverése után, a Nyugatra menekült magyarok között sok magyar író, újságíró került Angliába. Többen kaptak állást a BBC Magyar Osztály szerkesztőségében, tekintettel az ismét megnövelt műsoridőre. Az író Határ Győző színházi rovatot vezethetett és a már 1951 óta ott dolgozó Cs. Szabó Lászlóval felváltva írtak rádió játékokat az adás számára. Mások az egyetemi vagy főiskolai tanulmányaik végeztével szerződtek a Magyar Osztályra, így Jotischky László, aki azt követően, hogy Rentoul (Galló) Ferenc 26 év után nyugalomba vonult az osztály éléről, 1976-ban átvette az osztályvezetői tisztet. 1980-ban a BBC Rádió Közép-Európai Részlege osztályvezető helyettese lett, Siklós István kapta meg a helyét. Ő viszont 1991-től magyar nagykövetségi beosztott lett.